Jahnátek, Ľubomír, minister pôdohospodárstva a rozvoja vidieka SR (2014-10-14):
Ďakujem pekne za slovo, vážený pán predseda. Vážené panie poslankyne, páni poslanci, vláda Slovenskej republiky predkladá návrh novely zákona č. 330/91 Zb. o pozemkových úpravách a zákona č. 504/2003 Z. z. o nájme poľnohospodárskej pôdy s cieľom naplniť úlohy vyplývajúce z bodov C.2 a C.3 uznesenia vlády Slovenskej republiky č. 33 z 22. januára 2014, ktoré riešia rozvíjanie špeciálnej rastlinnej výroby a živočíšnej výroby. Účelom tejto právnej úpravy je vytvorenie podmienok pre mladých poľnohospodárov a poľnohospodárov, ktorí podnikajú v malých alebo mikropodnikoch zaoberajúcich sa poľnohospodárskou prvovýrobou, tak, aby sa zlepšil ich prístup k hlavnému výrobnému prostriedku, ktorým je poľnohospodárska pôda. Hlavným zmyslom uvedenej novely je zníženie výmery poľnohospodárskej pôdy, ktorú majú v prenájme od Slovenského pozemkového fondu doterajší nájomcovia. Výmera, o ktorú bude znížená doteraz prenajímaná poľnohospodárska pôda, bude použitá na prenájom mladým poľnohospodárom a tiež poľnohospodárom spĺňajúcim podmienky malého podniku alebo mikropodniku. Znižovanie výmery prenajatej doterajším nájomcom sa nebude týkať výmery do 100 hektárov u jedného nájomcu. Pri rozlohe prenajatej pôdy nad 100 hektárov bude znižovanie výmery diferencované, a to pri výmere od 101 až 500 hektárov o 3 %, od 501 do 700 hektárov o 5 %, 701 hektárov do 1500 hektárov o 7 %, respektíve nad 1501 hektárov o 10 percent. Mladý poľnohospodár, respektíve malý alebo mikropoľnohospodársky podnik však bude na účely nájmu poľnohospodárskej pôdy musieť splniť určité podmienky. Bude sa musieť v nájomnej zmluve zaviazať k vykonávaniu špeciálnej rastlinnej výroby alebo živočíšnej výroby, ktorá je náročnejšia z hľadiska potreby zamestnancov na jej vykonávanie. Tento nástroj bude mať pozitívny vplyv na zamestnanosť na vidieku. Druhou podmienkou, ktorú bude musieť mladý poľnohospodár, respektíve malý alebo mikropoľnohospodársky splniť, je, že nebude môcť takto získanú pôdu dať ďalej do podnájmu, ale bude musieť na nej aktívne vykonávať činnosť. Ak túto podmienku nesplní, je to dôvod na odstúpenie od takejto zmluvy. Treťou podmienkou je, aby mladý poľnohospodár, respektíve malý alebo mikropoľnohospodársky podnik už mal vo vlastníctve alebo v nájme poľnohospodárske pozemky od iných vlastníkov. Návrh zákona dbá aj na ochranu záujmov doterajších nájomcov. Po prvé, uvedené nástroje nebudú pre pôvodných nájomcov znamenať výrazný zásah do ich podnikania a to vzhľadom na diferencované percentuálne zníženie výmery pôdy prenajatej pôvodným nájomcom o 3 až 10 % v závislosti od celkovej rozlohy prenajatej obhospodarovanej pôdy. A po druhé, ak si doterajší nájomca bude uplatňovať predĺženie nájmu a bude zároveň vykonávať špeciálnu rastlinnú výrobu alebo živočíšnu výrobu v stanovenom rozsahu, nebude mu jeho prenajatá výmera vôbec znížená, nová nájomná zmluva sa bude týkať jeho celej doteraz prenajatej pôdy. Transparentnosť tohto procesu bude zabezpečená zverejnením požiadaviek mladých poľnohospodárov a poľnohospodárov spĺňajúcich podmienky malého podniku alebo mikropodniku na webovom sídle Slovenského pozemkového fondu. Navrhovaná účinnosť tohto zákona je 1. január 2015, nakoľko Slovenský pozemkový fond má približne 75 % zmlúv, ktoré končia ku koncu roku 2014, a je potrebné uplatniť zníženie prenajímania pôdy veľkým farmárom v prospech mikro alebo malých podnikov alebo mladých poľnohospodárov už pri uzatváraní nových nájomných zmlúv. Vážený pán predseda, vážené panie poslankyne, páni poslanci, vzhľadom na potrebu zavedenia navrhovaného zákona do praxe, dovoľujem si vás požiadať o jeho prerokovanie a posunutie do ďalšieho legislatívneho procesu. Ďakujem pekne za pozornosť.